Վան Ի

Վան Ի (չին. պարզ. 王毅, փինյին Wáng Yì, ծնվ. հոկտեմբերի 19, 1953 թվական, Պեկին, ՉԺՀ), չինացի պետական գործիչ, 2013 թվականի մարտից ՉԺՀ-ի արտաքին գործերի նախարարն է։

Կենսագրություն 
Ծնվել է 1953 թվականի հոկտեմբերին Պեկինում, և դպրոցն ավարտելուց հետո 8 տարի աշխատել է Հեյլունցզյան շինարարության և արտադրության մասնաշենքում։ 1982 թվականին ավարտել է Պեկինի երկրորդ օտար լեզուների ինստիտուտի Ասիայի և Աֆրիկայի երկրների լեզուների ֆակուլտետը՝ ճապոներենի մասնագիտությամբ և տնտեսագիտության բակալավրի աստիճանով։ 1982 թվականից նա աշխատում է ՉԺՀ Արտաքին գործերի նախարարությունում որպես գործավար, կցորդ, արտաքին գործերի նախարարության Ասիայի երկրների վարչության բաժնի պետ և պետի տեղակալ։

1989-1994 թվականներին Ճապոնիայում Չինաստանի դեսպանության խորհրդականը և խորհրդական-բանագնացն էր, 1994-1995 թվականներին  Արտաքին գործերի նախարարության Ասիայի երկրների վարչության փոխտնօրենը, իսկ 1995-1998 թվականներին Արտաքին գործերի նախարարության Ասիական երկրների դեպարտամենտի տնօրենն էր։ 1997 թվականի օգոստոսից մինչև 1998 թվականի փետրվարը Ջորջթաունի համալսարանի դիվանագիտության ուսումնասիրության ինստիտուտում հրավիրվեց որպես գիտաշխատող։ 1999 թվականի սեպտեմբերից  խորացված ուսուցում է ստացել Չինաստանի միջազգային հարաբերությունների համալսարանում։

1998-2001 թվականներին աշխատել է որպես Արտաքին գործերի նախարարի օգնական և միաժամանակ արտաքին գործերի նախարարության քաղաքական վերլուծության վարչության տնօրեն, 2001 թվականին նշանակվել է արտաքին գործերի նախարարի տեղակալ, դառնալով արտաքին գործերի նախարարի ամենաերիտասարդ փոխնախարարը ՉԺՀ-ի պատմության մեջ։ 2004 թվականի սեպտեմբերից 2007 թվականի սեպտեմբերը Ճապոնիայում ՉԺՀ-ի դեսպան էր, 2007-2008 թվականներին արտաքին գործերի նախարարի առաջին տեղակալ։ 2008 թվականի հունիսին նշանակվեց Չինաստանի կոմունիստական կուսակցության կենտրոնական կոմիտեի և Չինաստանի պետական ​​խորհրդին առընթեր Թայվանի գործերի գրասենյակի ղեկավար և այդ պաշտոնը զբաղեցրեց մինչև 2013 թվականը։

2013 թվականի մարտի 16-ից Չինաստանի Ժողովրդավարական Հանրապետության արտաքին գործերի նախարարն է։

Չինաստանի կոմունիստական կուսակցության Կենտկոմի 17-րդ և 18-րդ գումարման անդամ է։

Ամուսնացած է Չժոու Էնլայի քարտուղարի դստեր՝ Ցիան Ցիադոունի հետ, և նրանք ունեն մեկ դուստր։

Պարգևներ 

 «Դանակեր» շքանշան (սեպտեմբերի 17, 2015 թվական, Ղրղզստան), Ղրղզստանի Հանրապետության և Չինաստանի Ժողովրդավարական Հանրապետության միջև համագործակցության ամրապնդման ու զարգացման գործում մեծ ներդրման, այս երկու ժողովուրդների միջև համապարփակ կապի ամրացման, նաև  500 կՎ «Դատկա» ենթակայանի շահագործման, 500 կՎ «Կեմին» ենթակայանի և 500 կՎ «Դատկա-Կեմին» էլեկտրահաղորդման գծերի շինարարության հաջող ավարտի համար։
 Պակիստանի երկրորդ դասի շքանշան (2015 թվական, Պակիստան)։

Ծանոթագրություններ 

Չինացի պետական գործիչներ
Չինացի տնտեսագետներ
Չինացի դիվանագետներ